open-index/open-wikipedia-markdown huggingface dataset:
NBA Jam T.E.

**NBA Jam T.E.**, tunnetaan myös nimellä  **NBA Jam Tournament Edition** on Midwayn kehittämä ja Acclaimin tuottama videopeli vuodelta 1994.

## Pelattavuus
Tournament Edition peli jatkoi edeltäjänsä NBA Jam tapaan kaksi vastaan kaksi koripallopeliä, jossa oli lisenssoidut joukkueet ja pelaajat. Pelin pääpiirre oli edelleen sama, jossa pelaajat kykenevät donkkaamaan näyttävästi hyppäämällä tavallista korkeammalle uhmaamalla fysiikan lakeja. Pelissä ei ole rikesääntöjä, joka tarkoitti sitä että pelaaja sai vapaasti rikkoa vastustajaansa saadakseen pallon pois. Lisäksi edellisen osan "on fire" (tulessa) ominaisuutta muutettiin hieman. Mikäli yksi pelaaja onnistui tekemään kolme koria peräkkäin, sen heittotarkkuus parani normaalia tarkemmin siihen asti kunnes vastustaja tekisi korin. Lisäksi ominaisuus loppui mikäli pelaaja onnistuisi tekemään neljä koria peräkkäin.

Lisäominaisuutena Tournament Edition toi mukanaan yhden varapelaajan, jonka sai vaihdettua puoliajalla kentälle haluamansa pelaajan tilalle. Lisäksi pelaajien tilastoihin oli merkitty "injury", jonka vaikutus koski pelaajien taitotason heikkenemistä mitä suurempi luku olisi. Pelissä oli myös mukana piilotettuja joukkueita ja pelaajia. Lisäksi pelaajien taitotilastoja laajennettiin neljästä kahdeksaan, joista uusia olivat syöttäminen, voima, riistäminen, blokkaaminen ja ote. Peliin sai vaihdettua valikosta erikoisominaisuutena mahdollisuuden tehdä muun muassa tavallista enemmän pisteitä kun hyökkäysalueelle ilmestyy "hot spot" tähti, josta heittämällä korin saisi normaalin kahden tai kolmen pisteen sijaan, neljästä yhdeksään pistettä riippuen mikä numero kulloinkin ilmestyy. Kentälle voi ilmestyä myös kirjain kuvakkeita joita keräämällä saa hetkeksi erikoisominaisuuden riippuen myös kuvan kirjaimesta. Mahdollisuus on saada muun muassa tarkempi kolmen pisteen heitto, pommi joka kaataa kaikki kentän pelaajat ja hienompia donkkeja.

## Lähteet
CD La Muela

**Club Deportivo La Muela** on jalkapalloseura, joka tulee La Muelan kaupungista Espanjata. Joukkue on perustettu vuonna 2005 ja se pelaa tällä hetkellä maan kolmanneksi korkeimmalla sarjatasolla Segunda División B:ssä. Sen kotistadionina toimii 1&nbsp;500-paikkainen Ciudad Deportiva.

Joukkue nousi ensimmäistä kertaa historiassaan maan alimmalle kansalliselle sarjatasolle Tercera Divisióniin kaudeksi 2008–2009. Pelattuaan kaksi kautta Tercerassa se nousi jälleen sarjaporrasta ylemmäksi Segunda División B:hen.

## Aiheesta muualla
* Seuran virallinen kotisivusto
Kunminginsusikoira

**Kunminginsusikoira** (kiinaksi *昆明狼狗*; *Kunming Langgou*) on kiinalainen koirarotu. Kunmingin koira on kiinalainen sotilas- ja poliisikoira, jonka Chengdun sotilaspiirin koulutuskennel kehitti. Rodun jalostus aloitettiin vuonna 1953, ja se kehitettiin onnistuneesti vuonna 1964. Vuonna 1991 se sai valtion tieteen ja teknologian edistymisen toisen palkinnon sekä armeijan kolmannen palkinnon. Vuoteen 2005 mennessä rodun seitsemäs sukupolvi vahvisti sen aseman Kiinan ainoana itsenäisesti kehitettynä sotilas- ja poliisikoirana. 

Rodun juuret juontavat vuoteen 1950, jolloin Kiinan rajavartiolaitos perusti Pekingiin sotilaskoirien koulutusosaston. Vuonna 1951 järjestettiin ensimmäinen koulutuskurssi, johon osallistui koiria eri puolilta maata. Vuonna 1953 kymmenen koulutettua koiraa ja kymmenen jalostuskoiraa siirrettiin Yunnanin alueelle.

Alkuperäinen jalostuskanta oli pieni, joten siihen lisättiin paikallisia susikoiria. Vuonna 1958 jalostukseen tuotiin 10 saksalaista susikoiraa Nanjingista parantamaan rodun kokoa ja ominaisuuksia. Nykyinen Kunmingin koira on tulosta tarkasta jalostusohjelmasta.

## Ulkonäkö
Kunmingin koira on suurikokoinen, vankkarakenteinen ja hyvin suhteellinen. Sen pää on kiilamäinen ja korvat pystyt. Häntä on miekka- tai koukkumainen. Turkki on lyhyt ja väriltään susiharmaa, oljenkeltainen tai mustalla satulalla varustettu. Koiralla on suora selkä, pitkät jalat, susimainen ilme ja se muistuttaa jonkinverran saksanpaimenkoiraa.

## Luonne
Kunmingin koira on rohkea, itsenäinen ja erittäin valpas rotu, jolla on vahva puolustusvietti. Se on luonteeltaan energinen ja eloisa, mutta samalla keskittynyt ja omistajalleen uskollinen. Rodulla on erinomainen hajuaisti ja vahva tutkimusvietti, mikä tekee siitä erityisen sopivan jäljestys- ja etsintätehtäviin. Kunmingin koira on älykäs ja nopea oppimaan, mutta vaatii johdonmukaista koulutusta, sillä sen itsenäinen luonne ja vahva tahto voivat ilmetä itsepäisyytenä. Se on luontaisesti varautunut vieraita kohtaan, mutta ei ole tarpeettoman aggressiivinen. Omistajaansa se on syvästi kiintynyt ja suojeluvietiltään erinomainen. Nämä koirat ovat myös hyvin reviiritietoisia ja omistushaluisia. Rodun erityispiirteisiin kuuluu esineiden noutaminen ja leikkiminen, mikä tekee siitä erityisen motivoituneen työkoiran. Kunmingin koira soveltuu erityisesti aktiivisille koiranomistajille, jotka osaavat tarjota sille riittävästi henkistä ja fyysistä stimulaatiota.

## Terveys
Rodulla ei ole todettu mitään perinnöllisiä sairauksia, ne ovat pitkäikäisiä ja yleisesti ottaen terveitä. Ainoastaan ulkoisin lääkkein hoidettavia iho-ongelmia on esiintynyt. Odotettava elinikä on 12-17 vuotta.

## Katso myös
*Italiansusikoira
*Saksanpaimenkoira
Orihuela CF

**Orihuela Club de Fútbol** on jalkapalloseura, joka tulee Orihuelan kaupungista Espanjasta. Joukkue on perustettu vuonna 1993 ja se pelaa tällä hetkellä maan kolmanneksi korkeimmalla sarjatasolla Segunda División B:ssä. Sen kotistadionina toimii 5&nbsp;000-paikkainen Estadio Municipal Los Arcos.

Joukkue nousi alimmalle kansalliselle sarjatasolle Tercera Divisióniin ensimmäistä kertaa kaudeksi 1997–1998. Viisi kautta myöhemmin se nousi Segunda División B:hen, mutta pelasi siellä vain yhden kauden ajan.

## Aiheesta muualla
* Seuran virallinen kotisivusto
Aito Iskelmä Harju & Pöntinen

**Aito Iskelmä Harju & Pöntinen** oli suomalainen televisiokanava, jolla soitettiin suomalaista iskelmämusiikkia. Ohjelmatuotantoa ei ollut, vaan kuvaruudussa näkyi kuvapankeista hankittuja kuvia. Kanavan näkyvyysalueella asui yli 90&nbsp;prosenttia suomalaisista. Kanava tavoitti keskimäärin joka kuukausi 667 000 suomalaista ja viikossa 310 000 katsojaa. 

Kanavan muodostivat aiemmin SBS Finlandin Iskelmä ja Kevyt Kanavan omistaman Etelä-Pohjanmaan Viestinnän Harju & Pöntinen. Molemmat olivat toimineet kuitenkin itsenäisinä kanavina. SBS Finland tuotti Iskelmän ohjelmaa klo 6.00–18.00 ja Etelä-Pohjanmaan Viestintä tuotti Harju & Pöntisen lähetykset klo 18.00–6.00, mutta kesä-heinäkuussa 2013 Harju & Pöntinen alkoi näkyä ympärivuorokautisesti ja kanavapaikalla aiemmin näkynyt SBS:n Iskelmä-radiokanava lopetti lähetykset digi-tv-verkossa. Syyskuussa 2016 kanavan nimeksi tuli Aito Iskelmä Harju & Pöntinen. Kanava kantaa Hannu Harjun ja Kai Pöntisen nimeä. Elokuussa 2019 Sanoma Media Finland ilmoitti ostavansa Kevyt Kanavan, minkä seurauksena myös Aito Iskelmä Harju & Pöntinen siirtyi osaksi Nelonen Mediaa 2. syyskuuta 2019.

Kanavalla soitettiin Maamme-laulu joka päivä kello 0.00.

Joulukuussa 2019 ilmoitettiin, ettei Sanoma Media Finland aio jatkaa kanavan toimintaa ja kanavan lähetykset päättyivät 27. joulukuuta 2019, teknisten ongelmien vuoksi kaksi päivää ilmoitettua etuajassa. Kanavan uudesta omistuksesta ja toiminnan jatkumisesta neuvoteltiin loppuvuodesta 2019.

## Lähteet

## Aiheesta muualla
*Aito Iskelmä Harju & Pöntisen kotisivut
Ksantosiinimonofosfaatti

**Ksantosiinimonofosfaatti** (C10H13N4O9P) on nukleotidi ja esiintyy eliöissä osana puriinien aineenvaihduntaa.

Ksantosiinia muodostuu elimistössä, kun inosiinimonofosfaatista poistetaan vetyä inosiinimonofosfaattidehydrogenaasientsyymin katalysoimana entsyymi tarvitsee kofaktorikseen NAD<sup>+</sup>-molekyylin. Ksantosiinimonofosfaattiin liitetään glutamiinista aminoryhmä guanosiinimonofosfaattisyntaasin avulla, jolloin muodostuu guanosiinimonofosfaattia.

Ksantosiinin määrittämistä korkean erotuskyvyn nestekromatografian avulla voidaan käyttää inosiinimonofosfaattidehydrogenaasin aktiivisuuden määrittämiseen. Tätä tietoa voidaan käyttää hyväksi määritettäessä sopivaa merkaptopuriinilääkitystä erityisesti lasten akuutin lymfaattisen leukemian hoitoon.

## Lähteet

## Aiheesta muualla
*Kyoto Encyclopedia of Genes and Genomes (KEGG): Xanthosine 5'-phosphate
Emirates Cup

**Emirates Cup** on vuosittainen kaksi päivää kestävä jalkapalloturnaus, johon osallistuu neljä seurajoukkuetta. Turnauksen järjestää Englannin Valioliigan seura Arsenal. Arsenal on voittanut turnauksen neljä kertaa.

## Turnaukset

## Menestys joukkueittain

## Lähteet
Ga-Adangbet

**Ga-adangbet** on etninen ryhmä, joka elää etupäässä Ghanassa Accraa ympäröivillä tasangoilla. Länsiosien asukkaita kutsutaan nimellä **gat** itäosien **adangbet**.  Molempien ryhmien kielet ovat kehittyneet samasta kantakielestä, mutta nykyisin niiden puhujat eivät suoraan ymmärrä toisiaan. Gan puhujia arvioitiin vuonna 2004 olevan noin 600 000, adangben puhujia vuonna 2006 vain 2200, joista suurin osa Togon puolella.

Ryhmän alkuperästä on ristiriitaisia käsityksiä; heidän on sanottu tulleen nykyisille asuinsijoilleen joko Accran itäpuolelta tai Länsi-Afrikan rannikolta. Nykyisillä asuinsijoillaan he ovat ilmeisesti asuneet ainakin 1200-luvulta asti.

Arkeologisten löytöjen valossa gat näyttävät olleen hirssinviljelijöitä, mutta nykyisin he asuvat vanhoissa kalastajakylissä. Ghanan pääkaupunki Accra on noussut ga-asutuksen keskelle, mutta perinteinen kulttuuri kylissä on silti säilynyt.

Gaiden modernia perinnettä ovat erityiset ruumisarkut, jotka muotoillaan vainajan harrastusten ja mieltymysten mukaan. Arkku voi olla auton, urheilujalkineen tai vaikka lempijuomapullon muotoinen. Perinne on alkanut 1900-luvun loppupuolella.

## Lähteet

## Aiheesta muualla
Gat

**Gat** tarkoittaa seuraavia asioita:

* Gat, etninen ryhmä Ghanassa
* Gat (kaupunki), muinainen filistealainen kaupunki
* Gat (Ghat), keidaskaupunki Libyassa
* Azar Gat (s. 1959), israelilainen tutkija ja sotahistorioitsija
* Grimstad Adressetidende, norjalainen paikallislehti
Kuuden tunnin kello

**Kuuden tunnin kello** on Thaimaassa käytössä oleva perinteinen tapa mitata aikaa. Virallisissa yhteyksissä myös Thaimaa käyttää kansainvälisesti laajimmalle levinnyttä 24 tunnin kelloa.

Kuuden tunnin kellossa vuorokausi on jaettu neljään vaiheeseen, joista kukin kestää kuusi tuntia:

* aamupäivän tunnit (klo 7.00–12.59) merkitään *...mong chao* ()
* iltapäivän tunnit (klo 13.00–18.59) merkitään *bai...mong* (บ่าย...โมง)
* iltayön tunnit (klo 19.00–0.59) merkitään *...thum* (...ทุ่ม)
* aamuyön tunnit (klo 1.00–6.59) merkitään *ti...* (ตี...)

Nimitysten uskotaan juontavan juurensa ajan merkitsemiseen käytetyistä välineistä. Gongia käytettiin ajan ilmoittamiseen päiväsaikaan ja rumpua öisin. Ilmaisu *mong* on onomatopoeettinen ja muistuttaa gongin muodostamaa ääntä. Vastaavasti *thum* muistuttaa rummun lyömisestä aiheutuvaa ääntä. *Ti* on lyömistä tai iskemistä tarkoittava verbi. Sana *chao* tarkoittaa aamua ja *bai* iltapäivää.
Xiasinkoira

**Xiasinkoira** (), myös *bai long quan*, on kiinalainen koirarotu. Sitä ei juuri tunneta kotimaansa ulkopuolella, ja sielläkin arvioitiin vuonna 2018 olleen vain 270 puhdasrotuista yksilöä.

## Ulkonäkö
Xiasinkoira on keskikokoinen ja tanakkarakenteinen, ja se muistuttaa hieman vaaleaa shar peitä, joskin sillä on tätä pidempi karva. Pää on kookas ja leveä ja kuono lyhyt. Silmät ovat kirkkaat ja tummanruskeat. Korvat ovat pystyt ja kolmiomaiset. Kirsu on aina vaaleanpunainen, mikä on yksi rodun silmiinpistävistä tuntomerkeistä. Kieli on yleensä vaaleanpunainen, mutta joillain yksilöillä siinä esiintyy tummia laikkuja. Runko on lihaksikas, raajat kevyet ja vahvat ja häntä rottamainen. Häntä on pysty, joko kolmiomainen tai sormenmuotoinen. Rungon pituuden suhde korkeuteen on 1:1. Nahka näyttää punertavalta kirsun, suun ja korvien ympärillä. Karvapeite on karkea, jäykkä ja kaksinkertainen; se tunnetaan "miekkakarvana", erityisesti kuonon ja naaman alueella jossa jäykkä karva seisoo pystysuunnassa neulojen tapaan. Väritys on valkoinen tai kerma. Urosten säkäkorkeus vaihtelee 46-50 cm ja paino 16-20 kg välillä; nartuilla vastaavat mitat ovat 45-47 cm ja 14-18 kg.

## Luonne ja käyttäytyminen
Xiasinkoira on älykäs, suojelevainen, uskollinen, lempeä ja miellyttämisenhaluinen. Siitä saa paitsi hyvän vahtikoiran, myös perhekoiran. Sillä on tarkka hajuaisti, minkä lisäksi se on uskomattoman nopea ja sisukas. 

## Alkuperä
Xiasinkoira on kotoisin Guizhoun provinssista, missä miaot ovat jalostaneet sitä tuhansien vuosien ajan. Se on pääasiassa jalostettu Xiasin kaupungissa Majiang'n piirikunnassa, mutta nykyisin sitä löytyy kaikkialta piirikunnan alueelta, kuin myös Danzhai'n, Huangping'n, Kailin, Leishan'n ja Sandun piirikunnista. Rotu jalostettiin metsästyskoiraksi, ja sillä onkin tiettyjä erikoislaatuisia piirteitä jotka tekevät siitä ihanteellisen tähän työhön - kuten voimakas ja ketterä rakenne.

Majiang'n piirikunnassa havahduttiin rodun suojelemisen ja eteenpäin kehittämisen tärkeyteen jo varhaisessa vaiheessa: sitä koskeneita tutkimuksia tehtiin Guizhoun maatalousministeriön tukemana vuosina 1998 ja 2002. Ensimmäisessä tutkimuksessa löydettiin 271 puhdasrotuiseksi luokiteltavaa yksilöä, mutta toisessa enää ainoastaan 98. Vuonna 2005 rodulle perustettiin kasvatusfarmi, ja vuonna 2006 xiasinkoiran säilyttämiseen, kehittämiseen ja käyttöön tähtäävä projekti voitti toisen palkinnon Qiandongnan'n tiede- ja teknologiamessuilla. Vuonna 2007 laadittiin paikallinen rotumääritelmä; vuonna 2009 entisen maatalousministeriön alainen kansallinen karjan ja siipikarjan geneettisten resurssien komitea ja vuonna 2019 kansallinen karjan ja siipikarjan standardien komitea hyväksyivät rodun. DNA-tutkimusten mukaan xiasinkoira on läheistä sukua muille aasialaisille roduille.

## Terveys
Rotu on keskimäärin terve, mutta sillä saattaa esiintyä mm. lonkkaniveldysplasiaa, kyynärniveldysplasiaa ja korvatulehduksia. Se voi elää 12-14-vuotiaaksi.

## Lähteet
Hilla Limann

**Hilla Limann** (12. joulukuuta 1934 – 23. tammikuuta 1998) oli ghanalainen poliitikko ja diplomaatti, joka toimi maansa presidenttinä vuosina 1979–1981. Hän opiskeli Lontoossa ja Pariisissa, ja aloitti uransa valtionhallinnossa Euroopan asioista vastaavana virkamiehenä ulkoministeriössä 1960-luvun lopussa. Hän edusti maataan Togossa ja Sveitsissä, kunnes palasi Ghanaan vuonna 1975. Kun sotilashallinto salli puolueiden toiminnan, Limann asettui ehdokkaaksi ja voitti vaalit hiukan yllättäjänä. Kaksi vuotta myöhemmin sotilaat kaappasivat vallan takaisin itselleen Jerry Rawlingsin johdolla.

## Lähteet
Ghanan linnoitukset ja linnat

**Ghanan linnoitukset ja linnat** ovat siirtomaa-aikaisia rakennuksia, joita on säilynyt Ghanan rannikolla. Ne on rakennettu vuosien 1482 ja 1786 välisenä aikana. Linnat toimivat aikoinaan lähinnä portugalilaisten perustamien kauppareittien solmukohtina. Unescon maailmanperintöluetteloon valittiin vuonna 1979 kolme linnaa, 15 kohtuullisessa kunnossa olevaa linnoitusta, neljä osittainraunioitunutta linnoitusta, kolme paikkaa joissa on näkyviä rakenteita ja kaksi paikkaa joissa on jälkiä aikaisemmasta linnoituksesta.

Linnoja ja linnoituksia rakensivat ja asuivat eri aikoina kauppiaat Portugalista, Espanjasta, Tanskasta, Ruotsista, Hollannista, Saksasta ja Britanniasta. Rakennusvaiheessa linnoilla suojattiin euroopalaisten aluella käymää kultakauppaa. Myöhemmin linnoituksilla oli merkittävä rooli kehittyvässä orjakaupassa ja siten Amerikan historiassa, ja myöhemmin 1800-luvulla tämän kaupan tukahduttamisessa.

Linnoituksille oli tyypillistä suuren neliön tai suorakulmion muoto. Sen ulkoreunalla oli neljässä kulmassa torni, sisäosat koostuivat kaksi- tai kolmikerroksisista rakennuksista sekä muurista ja sisäpihasta. Monia linnoja on muutettu niitä hallinneiden eurooppalaisten vaihttuessa, ja joistakin on jäljellä enää rauniot.

Maailmanperintökohteeseen kuuluvat muun muassa:

## Elminan linna
Elminan linna on Ghanan linnoista vanhin, ja vanhin eurooppalaisten rakentama rakennus Saharan eteläpuolella. Se valmistui 1482. Portugalilaiset alkoivat perustaa Elminaan kauppapaikkaa 1470-luvullaan havaittuaan siellä käydyn vilkkaan kultakaupan. 1600-luvulla kultakauppa korvaantui orjakaupalla.

## Cape Coastin linna
Cape Coastin linna on alkujaan ruotsalaisten rakentama linna. Puinen linnoitus valmistui vuonna 1653, ja sitä kutsuttiin nimellä *Carolusborg* tai *Karlsborg* kuningas Kaarle X Kustaan mukaan. Linnoitus rakennettiin kullan, eebenpuun ja orjien kauppaa varten Vuonna 1663 tanskalaiset valtasivat koko ruotsalaisten hallinnoiman rannikkoalueen, ja linnoitus joutui englantilaisille. Puulinnoitus on myöhemmin korvattu kivisellä.  

## Lähteet

## Aiheesta muualla

* All forsts andcastles Visit Ghana
Iskelmäiltama

**Iskelmäiltama** on Radio Helsingissä lähetettävä vanhaan suomalaiseen musiikkiin erikoistunut radio-ohjelma.

Ohjelman musiikillinen linja kattaa kaiken Suomessa levytetyn musiikin 1900-luvun alusta 1980-luvun loppuun. Musiikin pääpaino on 1950- ja 1960-lukujen iskelmällä, popilla ja rock'n'rollilla, 1970-luvun folkilla ja suomigroovella sekä 1970-80-lukujen diskolla. 

Iskelmäiltaman toimittajat Olli Sirén ja Mikko Mattlar ovat helsinkiläisiä dj:tä, jotka ovat soittaneet mm. We Love Helsinki -yhteisön suosituissa iskelmätansseissa.

Iskelmäiltaman lähetykset alkoivat syyskuussa 2009. Ohjelma lähetetään joka toinen perjantai klo 20-22.

## Aiheesta muualla
* Ohjelman nettisivu Radio Helsingin sivustolla 
* Ohjelman Facebook-ryhmä
* Lista ohjelmassa soitetuista kappaleista
Luopiot

**Luopiot** (*Renegades*) on toimintaelokuva vuodelta 1989. Sen pääosissa näyttelevät Kiefer Sutherland ja Lou Diamond Phillips. Elokuva ei ollut suurempi menestys, ja lipputuloja se tuotti keskinkertaisesti. Ohjaaja Jack Sholder siirtyi tämän jälkeen ohjaamaan lähinnä tv-elokuvia.

## Juoni
Buster McHenry (Kiefer Sutherland) on rikollisjoukkoon soluttautunut poliisi, joka haavoittuu ryöstön yhteydessä. Nuori intiaanien jälkeläinen Hank Storm (Lou Diamond Phillips) auttaa hänet tilanteesta pois. Alkuun riitaisa kaksikko alkaa selvittää erään kuolleen intiaanin murhaa, ja samalla heidän välinsä paranevat.

## Pääosissa
Arkansas’n kuvernööri

**Arkansas’n kuvernööri** on Arkansas’n osavaltion toimeenpanovallan haltija ja kansallisen vartioston ylipäällikkö. Nykyinen kuvernööri on republikaani Sarah Huckabee Sanders tammikuusta 2023 lähtien. Yksi kuvernööri on yltänyt Yhdysvaltain presidentiksi: Bill Clinton.

## Arkansas’n kuvernöörit

Vuosina 1819–1836 Arkansas oli Yhdysvaltojen territorio, joka ei kuulunut mihinkään osavaltioon. Sinä aikana Arkansas’n kuvernööreinä olivat:
* 1819–1824: James Miller
* 1824&ndash;1828: George Izard
* 1828–1835: John Pope
* 1835&ndash;1836: William Savin Fulton

Vuonna 1836 Arkansas muutettiin Yhdysvaltojen osavaltioksi. Sen jälkeen kuvernööreninä ovat toimineet:

## Lähteet

## Aiheesta muualla
Pyhäselän vaakuna

**Pyhäselän vaakuna** oli Pyhäselän kunnan tunnus. Vaakunan aihe viittaa kunnan nimeen; sen vesilehvät järvenselkään ja niiden muodostama ristiasetelma pyhä–sanaan.

Vaakunan selitys on ”punaisessa kentässä viisi hopeista vesilehvää asetettuina 1 + 3 + 1.” Vaakunan on suunnitellut Heikki Paaer, ja Pyhäselän kunnanvaltuusto hyväksyi sen kokouksessaan 28. kesäkuuta 1955. Sisäasiainministeriö vahvisti vaakunan käyttöön 19. lokakuuta samana vuonna.

Vaakuna jäi epäviralliseksi kotiseutuvaakunaksi 2009, kun Pyhäselkä liittyi yhdessä Enon kanssa osaksi Joensuun kaupunkia.

## Lähteet
* 
* 
*  Karhu, Jani (toim.): *Pyhäselän kunta 1925–2008.* Hammaslahden seudun kyläyhdistys ja Mulo-Niittylahden kyläyhdistys, 2015.
Bratz Kidz

**Bratz Kidz** ovat Bratz-nukkesarjaan kuuluvia lapsinukkeja. Nuket ovat noin 6 cm ja lyhyempiä kuin normaalit Bratz-nuket.

## Yleisimmät päähenkilöt ja heidän lempinimensä

Bratz Kidz perustuu alkuperäiseen Bratz nukkeihin:

* Cloe (suom. Enkeli/engl.Angel)
* Yasmin (suom. Prinsessa/engl.Pretty Princess)
* Jade (engl.Kool Kat)
* Sasha (suom. Pupunen/engl.Bunny Boo)
* Lilani (engl.Sweet Swan)
* Meygan (engl.Funky Fashion Monkey)
* Dana (engl.Sugar Shoes)
* Eitan (engl.The Dragon)
* Koby (engl.The Panther)
* Dylan (engl.The Fox)
* Cameron (engl.The Blaze)
* Phoebe (engl.Sugar)
* Vinessa (engl.Stylin' sheep)
* Cade (engl.The Viper)
* Katia (engl.Flirty Turtle)
* Fianna (engl.Fragrance)

## Sivuhenkilöt ja heidän lempinimensä

* Roxxi (engl.Spice)
* Kumi (engl.Lucky Bug)
* Lilee (engl.Cherry Blossom)
* Kiani (engl.Prankster Parrot)
* Sharidan (engl.Sparklin' Sheep)
* Leah (engl.Dainty Doe)
* Felicia (engl.Glam Gecko)
* Krysta (engl.Shine)
* Lela (engl.Fine)
* Charli (engl.Scented Sugar)
* Wayne (engl.The Rocker)
* Alek (engl.The Devil)
* Bryce (engl.The Bear)
* Iden (engl.Prince)
* Zack (engl.The Kind)
* Zama (engl.Buddy Bear)
* Alicia (engl.Sunshine)
* Harvey (engl.The Lion)
* Nevra (engl.Queen B)
* Kina (engl.Twizt)
* Aubrey (engl.Quiz Wiz)
* Destiny (engl.Dynamite)

## Bratz Kidz -elokuvat
* Bratz Kidz Sleep-Over Adventure 
* Bratz Kidz Fairy Tales

## Aiheesta muualla

* Official Bratz Website
Tatami

**Tatami** () on perinteinen japanilainen suorakulmion muotoinen matto, jota käytetään lattioiden päällystämiseen japanilaistyylisissä huoneissa. Tatamimatot ovat Japanin eri alueilla hiukan eri kokoisia, mutta yhden tatamin mitat ovat aina 2:1, esimerkiksi 6 *[[shaku]]a* 3 *[[cun|sunia]]* (noin 190 cm) x 3 *shakua* 1,5 *sunia* (noin 95 cm). Japanilaisessa arkkitehtuurissa tatami on toistuva modulimitta, joka määrittää pilareiden sijainnit, liukuovien ja muiden aukkojen mitat ja niin edelleen. Modulimitan käyttö on mahdollistanut maan perinteisessä rakentamisessa korkealuokkaisen käsityötaidon ja standardisoitujen detaljiratkaisujen kehittymisen. Huoneiden kokoa mitataan Japanissa edelleen tatameissa.

Tatamiin kuuluu runko (*doko*), päällys (*omote*) ja reunus (*heri*). Runko valmistetaan perinteisesti riisin oljista, jotka puristetaan kasaan. Nykyään voidaan käyttää kuitenkin myös muita materiaaleja, kuten polystyreeniä tai puukuitulevyjä. Päällys valmistetaan röyhyvihvilän (*igusa*) ruo’oista ja sidotaan yhteen hamppu- tai puuvillalangalla. Myös tatamien reunukset olivat aiemmin hamppua tai puuvillaa, mutta nykyisin pikemminkin synteettistä kuitua. Reunukset voivat olla yksivärisiä tai kuvioituja ja värikkäitä, esimerkiksi temppeleissä tai *[[tokonoma]]*-syvennysten tatameissa. 

## Lähteet

## Aiheesta muualla
Kyläjärjestysohje

**Vuoden 1742 kyläjärjestysohje**, toiselta nimeltään **mallikyläjärjestys**,  hyväksyttiin Ruotsin vuosien 1740–41 valtiopäivillä sekä lähetettiin maaherroille kiertokirjeenä 20.2. 1742. Ohjeen tarkoituksena oli peltojen tuotantokyvyn lisääminen niin, että valtakunnan omavaraisuus turvattaisiin, koska suuressa Pohjan sodassa oli menetetty maan tärkein vilja-aitta Itämeren maakunnat. Aloite kyläjärjestysohjeen laatimiseksi lähti eteläruotsalaisista aatelisista tilanomistajista, joiden hallitsemissa kyliin oltermanneja oli valittu jo vanhastaan. Valtiopäivillä mallikyläjärjestykselle saatiin kaikkien säätyjen suostumus. 

Maaherroille lähetetty kiertokirje sisältää esipuheen ja mallikappaleen, jonka pohjalta kukin kylä sai itse laatia oman kyläjärjestyksensä. Vuoden 1742 kyläjärjestysohjeessa on 37 pykälää, joista yhdeksän käsittelee kylähallinnon organisaatiota ja loput kyläyhteisön taloudenpitoon liittyvää yhteistoimintaa. Mallikyläjärjestyksessä on määräyksiä aitojen, veräjien, ojien sekä kyläteiden rakentamisesta ja kunnossapidosta, sarkajakoisten peltojen, niittyjen, yhteismetsän ja kalavesien käytöstä, paimenten pidosta ja laiduntamisesta sekä kylän paloturvallisuudesta ja yhteisestä kaivosta. Tilattoman väen kylään ottamista rajoittaa yksi pykälä. 

Vuoden 1742 kyläjärjestysohje muodosti kylähallinnon perustan laajassa osassa Ruotsin valtakuntaa ja se siirsi eteläruotsalaisen perinteen maan muiden osien käyttöön. Vaikka mallikyläjärjestys oli tarkoitettu sarkajakoiseen yhteiskuntaan, se saattoi toimia tiheästi asutuissa ryhmäkylissä isonjaon jälkeen, jos jako oli toteutettu puutteellisesti. Suomessa oltermannihallinto saattoi käytännössä tulla kysymykseen ainoastaan läntisen ja eteläisen Suomen maakunnissa.

Oltermannilaitoksen juurtumista Suomeen ehkäisivät maan kieliolot. Vaikka mallikyläjärjestyksestä tehtiin lopulta useitakin suomennoksia, ne valmistuivat  hitaasti ja niistä oli jatkuvaa puutetta ainakin Pohjanmaan ulkopuolella. Suomessa oltermannihallinto saavuttikin laajimman ja yhtenäisimmän kannatuksensa vain Etelä- ja Keski-Pohjanmaan maakunnissa. Myös Satakunnassa, läntisessä Hämeessä sekä 1800-luvun lopulla myös Karjalassa kyläjärjestysohjeella oli jonkin verran vaikutusta kylien elämään. Pohjois-Pohjanmaallakin oltermanneja valittiin, mutta vain tiettyihin tehtäviin ja ajoittaisesti.

Autonomian ajan alussa Suomen senaatti ryhtyi lähinnä sekä eteläruotsalaisen että eteläpohjalaisen esimerkin innoittamana toimiin oltermannihallinnon elvyttämiseksi. Huhtikuussa 1817 senaatin kansliatoimikunta lähetti kaikille maaherroille kiertokirjeen, jossa heitä kehotettiin laatimaan ehdotus rakennus- ja kyläjärjestykseksi sekä antamaan lausuntonsa kylänvoutien (byfogde) asettamisesta kyliin järjestyksen ja tapojen ylläpitämiseksi.

Senaatin aloite raukesi 1823. Kuitenkin Oulun ja Kajaanin läänin maaherran aloitteesta syntyi koko lääniä varten yhteinen kyläjärjestysehdotus ja useita paikallisia kyläjärjestyksiä, jotka vähän elvyttivät paikallista kylähallintoa eri puolilla lääniä.

## Lähteet
Lovisammalet

**Lovisammalet** (*Lophozia*) aitomaksasammaliin kuuluva suku. Siihen kuuluu 24 Suomessa esiintyvää lajia.

## Suomessa esiintyvät lovisammallajit

**Lophozia ascendens* - pikkulovisammal
**Lophozia bicrenata* - ojalovisammal
**Lophozia capitata* - rantalovisammal
**Lophozia ciliata* - ripsilovisammal
**Lophozia debiliformis* - rakkalovisammal
**Lophozia elongata* - aapalovisammal
**Lophozia excisa* - hiekkalovisammal
**Lophozia grandiretis* - karhunlovisammal
**Lophozia incisa* - pörrölovisammal
**Lophozia jurensis* - poronlovisammal
**Lophozia laxa* - rahkalovisammal
**Lophozia longidens* - törrölovisammal
**Lophozia longiflora* - metsälovisammal
**Lophozia murmanica* - turjanlovisammal
**Lophozia obtusa* - herttalovisammal
**Lophozia opacifolia* - kuultolovisammal
**Lophozia perssonii* - kalkkilovisammal
**Lophozia polaris* - napalovisammal
**Lophozia rufescens* - ahmanlovisammal
**Lophozia savicziae* - tunturilovisammal
**Lophozia silvicola* - korpilovisammal
**Lophozia sudetica* - pohjanlovisammal
**Lophozia ventricosa* - kantolovisammal
**Lophozia wenzelii* - kalliolovisammal

## Lähteet

## Aiheesta muualla
*Funet: Lophozia
*ITIS: Lophozia
Juan Almeida Bosque

**Juan Almeida Bosque** (17. helmikuuta 1927–11. syyskuuta 2009) oli kuubalainen poliitikko ja vallankumouksen veteraani. Hän kuului kommunistisen puolueen ylimpään johtoon hoitaen uransa varrella useita tehtäviä hallinnossa ja asevoimissa.

## Nuoruus
Juan Almeida syntyi Havannan köyhälistökaupunginosaan 17. helmikuuta 1927. Jo hyvin nuorena hän työskenteli rakennuksilla. Ihonväriltään mustana hän koki syrjintää, mutta pääsi lukemaan lakia yliopistoon, jossa tutustui Fidel Castroon.

## Ennen vallankumousta
Juan Almeida oli mukana Castron johtamassa hyökkäyksessä Fulgencio Batistan hallintoa vastaan Moncadan parakeilla Santiago de Cubassa 26. heinäkuuta 1953. Epäonnistuneen iskun jälkeen hänet vangittiin Isla de Pinosille yhdessä muiden vallankumouksellisten kanssa. Yleisen armahduksen jälkeen vuonna 1955 Almeida siirtyi maanpakoon Meksikoon. Hän oli yksi Granma-jahdin eloonjääneistä kapinallisista, jotka nousivat maihin Kuubassa joulukuussa 1956 joutuen hallituksen joukkojen väijytykseen. Almeidan taistelussa lausumasta huudahduksesta "kukaan ei luovuta täällä" tuli myöhemmin yksi vallankumouksen lentävistä lauseista. Sierra Maestran vuoristossa Almeida yleni vallankumousarmeijan majuriksi ('comandante') 1958.

## Vallankumouksen jälkeen
Vallankumouksen jälkeen Almeida nousi puolueen keskuskomiteaan ja politbyroohon, sekä Kuuban asevoimien esikuntaan. Hän jätti edustustehtävät vuonna 2003 terveydellisistä syistä. Poliittisen uransa jälkeen hän keskittyi kirjoittamiseen ja säveltämiseen. Kuollessaan 11. syyskuuta 2009 Almeida oli yksi kolmesta elossaolevasta vallankumouksen johtajan arvonimellä palkitusta henkilöstä.

## Lähteet

## Aiheesta muualla
*New York Times: muistokirjoitus (12.9.2009) 
*The Sunday Times: Juan Almeida Bosque (23.9.2009)  
*The Independent: muistokirjoitus (24.9.2009)
Jukka Rantala

**Jukka Rantala** (s. 1. elokuuta 1975 Rauma) on suomalainen jalkapalloilija. Rantalan pelipaikka oli keskikentän keskellä puolustavassa roolissa.

Rauman Pallo-Iiroissa uransa aloittanut Rantala pelasi Veikkausliigassa yhteensä 111 ottelua Kuusysissä ja Valkeakosken Hakassa. Ensiesiintymisensä pääsarjatasolla hän teki 30. huhtikuuta 1995 Kuusysin kohdatessa TPV:n. Rantala voitti Hakassa Suomen mestaruuden kausina 1998 ja 1999 sekä Suomen Cupin vuosina 1997 ja 2002. Hän pelasi yhden kauden myös Yhdysvalloissa, jossa hän edusti toiseksi korkeimmalla sarjatasolla pelannutta Charleston Batteryä. Hän edusti useita Suomen nuorisomaajoukkueita.

## Saavutukset
* Lupaava pelaaja 1993 
* Suomen mestaruus 1998, 1999
**SM-hopea 2003
**SM-pronssi 2002
* Suomen Cup 1997, 2002

## Lähteet
Nir Davidovich

**Nir Davidovich** (s. 17. joulukuuta 1976) on israelilainen jalkapallomaalivahti. Hän edusti vuonna 2013 päättyneellä pääsarjaurallaan vain israelilaista Maccabi Haifaa. Hän pelasi Israelin maajoukkueessa 51 ottelua.

Davidovich pelasi Israelin pääsarjassa 386 ottelua vuosina 1995–2013. Hän voitti Maccabi Haifan joukkueessa liigamestaruuden vuosina 2001, 2002, 2004, 2005, 2006, 2009, 2011 sekä Israelin Cupin vuonna 1998. Hän pelasi Mestarien liigassa kuusi ottelua syksyllä 2009 sekä Cup-voittajien cupissa, UEFA-cupissa ja Eurooppa-liigassa yhteensä 27 ottelua.

Davidovich pelasi Israelin maajoukkueessa 51 maaottelua vuosina 1998–2010. Otteluista 14 oli MM-karsintaa, kuusi EM-karsintaa sekä loput ystävyysotteluita. Davidovich pelasi muun muassa syyskuussa 2004 vieraskentällä maalittomaan tasapeliin päättyneen MM-karsintaottelun Ranskaa vastaan. Hän pelasi Israelin alle 21-vuotiaiden maajoukkueessa vuosina 1995–1997.

Davidovich valittiin Israelin vuoden 2004 parhaaksi jalkapalloilijaksi.

Pelaajauransa jälkeen Davidovich on toiminut pitkään maalivahtivalmentajana Israelin maajoukkueissa ja eri seurajoukkueissa.

## Lähteet
Liinalampi (Jyväskylä, Oravasaari)

**Liinalampi**  on Keski-Suomessa Jyväskylän Oravasaaren kylässä sijaitseva lampi.

## Maantietoa
Lammen pinta-ala on 17 hehtaaria, se on 700 metriä pitkä ja 400 metriä leveä. Se sijaitsee Murtolahdenselänteen kaakkoispuolella mäen juurella. Sen rannat ovat alavaa maata, mutta sen eteläpäässä kohoaa matala mäki. Lammella on kartan mukaan yksi luotomainen saari, joka sijaitsee järven pohjoispuoliskossa. Lampi on luodattu ja siitä on julkaistu syvyyskartat. Lammen tilavuus on 0,52 miljoonaa kuutiometriä. Sen keskisyvyys on 3,1 metriä ja suurin syvyys on 9,9 metriä. Syvin kohta sijaitsee sen eteläosassa, mutta sen rannat ovat mutapohjaa. Lampi on pohjoisosastaan ja länsirannastaan matala ja matalikoilla kasvaa runsaasti vesikasvillisuutta. Sen rantaviivan pituus on 1,9 kilometriä ja sen rannat ovat metsämaata. Itärannoille on rakennettu neljä vapaa-ajan asuntoa. Niille tulee tiet yhdystieltä 16633.

## Luontoarvoja
Vedenväri on ruskea ja vesi on humuspitoista. Lampi on rehevyystasoltaan karu ja sen vesi on lievästi hapanta. Lampeen on istutettu järvitaimenta ja planktonsiikaa.

## Vesistösuhteet
Lampi sijaitsee Kymijoen vesistössä (vesistöaluetunnus 14) Leppäveden–Kynsiveden alueen (14.3) Leppäveden alueella (14.31), jonka Leppäveden lähialueeseen (14.311) järvi kuuluu. Järven vedenpinnan korkeus on 112,0 metriä mpy. Siihen on johdettu kuusi metsäojaa, jotka laskevat siihen Murtolahdenselänteen suunnalta ja eteläisen mäen takaa. Sen valuma-alueella ei ole muita järviä. Lammen laskujoki Siltajoki virtaa alkuksi koilliseen, mutta se kääntyy Oravasaarella kohti etelää ja laskee sitten 1,5 kilometrin päässä sijaitsevaan Liaslahteen. Lahti on Leppäveden Oravasaarenselällä oleva lahti.

## Historiaa
Vuoden 1963 peruskartassa on Siltajoen molemmilla puolilla peltoja, joista yksi sijaitsee melkein järven rannassa. Lammelle tulee kaksi kärrypolkua koillisesta päin. Lampi on aluksi autio, mutta vuoden 1983 kartassa itärantaan on ilmestynyt kaksi mökkiä.

## Lähteet
Hannah Montana (4. tuotantokausi)

Televisiosarjan **[[Hannah Montana]] neljäs ja viimeinen tuotantokausi** (tunnettu nimellä **Hannah Montana Forever**) aloitettiin Disney Channel -kanavalla 11. heinäkuuta 2010 ja se päättyy keväällä 2011. 

## Näyttelijöiden valinta
Neljännessä tuotantokaudessa Mitchel Musso ei esiinny enää osana päähahmoista: tämän sijaan hän esiintyy toistuvana roolihahmona. Sarjassa esiintyvät esimerkiksi Ray Liotta, Angus T. Jones, Sheryl Crow ja Christine Taylor. Sarjassa esiintyy myös näyttelijä Tammin Sursok, joka esiintyy Jacksonin tyttöystävän roolissa.

## Musiikki
"Are You Ready (Superstar)" ja "Ordinary Girl" ovat kappaleita, joita on käytetty neljännen Hannah Montana -kauden mainostamiseen.

## Jaksot
*Pääartikkeli: [[Luettelo televisiosarjan Hannah Montana jaksoista]]*
Boknasundin silta

**Boknasundin silta** on Norjassa Rogalandin läänin Boknin kunnassa sijaitseva teräsbetoninen kotelopalkkisilta. Boknasundin silta avattiin vuonna 1991 ja sillä kulkee valtatie E39. <Sillan pituus on 385 m ja se yhdistää Vestre Boknin ja Austre Boknin saaret.

## Katso myös
*Luettelo Norjan silloista

## Lähteet

## Aiheesta muualla

* Luettelo Norjan silloista (200-499 m)
Kari Lindberg

**Kari Olavi Lindberg** (7. tammikuuta 1944 Hamina – 5. tammikuuta 2004) oli suomalainen pesäpalloilija.

Kari Lindberg, pesäpallopiireissä Limppu, pelasi kymmenessä Itä-Länsi -ottelussa, seitsemässä Liitto-Lehdistö -ottelussa ja valittiin kuusi kertaa Muun Suomen joukkueeseen mestareita vastaan. Ensimmäisen mitalinsa, SM-pronssin, Limppu saavutti kaudella 1970, jolloin hänet valittiin myös Vuoden pesäpalloilijaksi, ja Suomen mestaruuden 1974, jolloin hän löi ensimmäisenä täyteen 300 juoksua mestaruussarjassa. Kaudella 1975 Limppu ylitti 500 tehopisteen rajan (lyödyt+tuodut). Tehotilaston Lindberg voitti kausilla 1967 ja 1968. Puolustusvoimain Suomen mestaruus hänellä on 1964 ja lisäksi useita Kymenlaakson piirin mestaruuksia. Kaudella 1981 Limppu toimi pelinjohtajana 11 ottelun ajan. Lindbergin seurana koko uransa ajan oli Haminan Palloilijat. Haminan Vallikenttää vierustava tie on nimetty Lindbergin mukaan Kari Lindbergin kaduksi.

## Saavutukset
### Pelaajana
* 1 SM-kulta: 1974
* 1 SM-pronssi: 1970
* 10 Itä-Länsi-ottelua: 1965-1974
* Vuoden pesäpalloilija: 1970 

## Katso myös
* Luettelo vähintään 10 Itä–Länsi-ottelua pelanneista pesäpalloilijoista

## Lähteet
* http://www.pesis.fi/artikkeliarkisto/?num=23319 
* 

### Viitteet
Alfie

**Alfie** voi tarkoittaa seuraavia asioita:

* *Alfie*, Bill Naughtonin näytelmä
* *[[Alfie – naisten viettelijä]]* (*Alfie*), elokuva vuodelta 1966
* *[[Alfie Darling]]*, elokuva vuodelta 1975
* *[[Alfie (vuoden 2004 elokuva)|Alfie]]*, elokuva vuodelta 2004
* ”Alfie”, Burt Bacharachin ja Hal Davidin laulu vuodelta 1966
* Alfie, englantilainen indierock-yhtye.
Lugalzaggesi

**Lugalzaggesi**, tavallisin äänneasu sumerilaisen Umman kuninkaan nimelle *Lugal-Zage-Si* (lugal-zag-ge4-si = LUGAL.ZAG.GI4.SI 𒈗𒍠𒄄𒋛; joskus lausutaan *Lugalzagesi* tai "Lugal-Zaggisi") hallitsi noin 2359–2335 eaa. tai 2296–2271 historiantutkijoiden laatiman "lyhyen kronologian" mukaan. Lugalzaggesi yhdisti koko Sumerin ja oli viimeinen Sumerin kuningas ennen seemiläisen Akkadin Sargonin nousua.

## Lugalzaggesin valtakunta

Lugalzaggesia on väitetty ensimmäiseksi koko Sumerin yhdistäneeksi kuninkaaksi, mutta varmaa tämä ei ole. Lugalzaggesi kukisti Kišin Ur-Zababan, Lagašin uudistajakuninkaana pidetyn Urukaginan, Urin, Nippurin, Larsan ja Urukin, jonne siirsi pääkaupunkinsa. Lugalzaggesi hävitti Umman vanhan vihollisen Lagašin temppelialueen ja edisti omien sanojensa mukaan Sumerin hyvinvointia kaivauttamalla peltojen kastelukanavia kaikkialla muualla kuin Lagašissa.
Lugalzaggesi väitti Enlil-jumalan antaneen hänelle "ylä- ja alameren väliset alueet", ja hänen valtansa saattoi ulottua Välimereltä Persianlahdelle. Lugalzaggesi saattoi tehdäkin ryöstöretken Välimerelle. Lugalzaggesi hallitsi 25 tai 34 vuotta, eri teksteissä on ristiriitaisia tietoja. Lugalzaggesin
valta päättyi tylysti Akkadin Sargonin suorittamaan valloitusretkeen. Sargon repi Urukin muurit alas ja vei Lugalzaggesin kahleissa Nippurin Enlilin temppeliin.

Akkadilainen Šarru-kin eli Sargon I oli seemiläistä sukujuurta. Akkadilaiset olivat taitavia jousiampujia ja he hukuttivat Lugalzaggesin sumerilaiset taistelujoukot nuolisateeseen. Sumerilaiset taistelivat keihäin, kilvin ja kirvein, eivätkä pystyneet puolustautumaan jousimiesten hyökkäykseltä.

## Lähteet
(123456) 2000 WO137

**(123456) 2000 WO<sub>137</sub>** (kirjoitetaan myös **(123456) 2000 WO137**) on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Se löydettiin LINEAR-ohjelmalla vuonna 2000. Kohteen absoluuttinen magnitudi (H) on . Kiertoradan eksentrisyys on  ja inklinaatio on . Kiertoaika Auringon ympäri on noin .

## Lähteet
*JPL Small-Body Database Browser: 123456 (2000 WO137) 
*Discovery Circumstances: Numbered Minor Planets (120001)-(125000): Minor Planet Center 
*ABSOLUTE MAGNITUDE (H) 

### Viitteet
Sargon I

**Sargon I** (kirjoitettu myös **Šarru-kīn I** ja **Sharru-ken I**) toimi Vanhan Assyrian valtakunnan kuninkaana. Hänen hallitusajastaan on paljon epävarmuutta, hänen valtakuntansa kukoisti noin vuonna 1850 eaa. Hänen valtakaudestaan on säilynyt hyvin vähän yksityiskohtia, mutta vaikuttaa siltä, että hänellä oli kyky ylläpitää hyviä kauppayhteyksiä Kappadokiaan.

## Lähteet
Samsung i7500

**Samsung i7500**, tunnetaan joissain maissa myös nimellä **Samsung Galaxy**, on Samsung Electronicsin ensimmäinen Android-käyttöjärjestelmää käyttävä älypuhelin.  Se julkistettiin Suomessa vuoden 2009 syyskuussa.

## Ominaisuudet

I7500 on 3.5G-älypuhelin jossa on nelitaajuuksinen GSM ja kolmitaajuuksinen HSDPA(900/1700/2100) nopeudella 7,2Mbps. Puhelimessa on 3,2-tuumainen AMOLED-kosketusnäyttö, 5 megapikselin kamera automaattitarkenuksella ja LED-salamalla sekä digitaalinen kompassi. Toisin kuin ensimmäisessä Android-puhelimessa HTC Dreamissa, i7500:ssa on 3,5mm kuulokeliitäntä.

Puhelimessa on useita Googlen Mobile-palveluita, kuten Google-haku, Gmail, YouTube, Google-kalenteri ja Google Talk. Puhelimen GPS:n avulla voi käyttää Google Mapsin ominaisuuksia kuten oman sijainnin näyttäminen, Google Latitude ja Street View. Puhelin pystyy toistamaan MP3-, AAC- (myös iTunes Plus -lataukset) ja WMA-äänitiedostoja sekä H.264-videotiedostoja. Betaversio Spotify-musiikkipalvelusta on saatavilla Android Marketista.

## Kritiikkiä
Samsung on saanut runsaasti kritiikkiä Galaxy-käyttäjiltä päivitysten puutteen vuoksi. Päivitysten puolesta aloitettiin vetoomus, jonka allekirjoitti yli 7&nbsp;600 henkilöä.

## Lähteet
Ilomantsin vaakuna

**Ilomantsin vaakuna** on Ilomantsin kunnan tunnus. Vaakunan aihe viittaa seudun runonlaulajiin aikana, jolloin kanteleissa oli vain viisi kieltä. Elias Lönnrot keräsi ilomantsilaisten runonlaulajien säkeitä talteen 1800-luvun alussa, ja näistä säkeistä on koottu muun muassa Kanteletar. 

Vaakunan selitys on ”puna-mustahalkoisessa kilvessä kolme hopeista, viisikielistä kannelta vieretysten; kielet mustia.” Vaakunan on suunnitellut Ahti Hammar, ja Ilomantsin kunnanvaltuusto hyväksyi sen kokouksessaan 30. elokuuta 1954. Sisäasiainministeriö vahvisti vaakunan käyttöön 24. marraskuuta samana vuonna.

## Lähteet
* 
* 
*
Paavo Rekula

**Paavo Einari Rekula** (7. heinäkuuta 1907 Messukylä – 26. lokakuuta 1985) oli suomalainen pesäpalloilija.

Paavo Rekula pelasi kautta aikain ensimmäisessä Itä-Länsi -ottelussa 1932. Ulkopelipaikkana oli sieppari. Rekulan seura oli aluksi Toijalan Vauhti, sittemmin Toijalan Pallo-Veikot, jonka riveissä hän saavutti SM-hopeaa 1939. Rekula on TPV:n kunniajäsen.

Muina lajeina Rekula harrasti hiihtoa, ampumahiihtoa, yleisurheilua ja suunnistusta. Viimeksi mainitussa lajissa Rekula saavutti piirinmestaruuden vuonna 1934. Rekula on toiminut kunnallisissa luottamustehtävissä ja on saanut Pesäpalloliiton tunnustusmerkin.

Ammatiltaan Rekula oli maanviljelijä.

## Saavutukset
### Pelaajana
* 1 SM-hopea: 1939
* 1 SM-pronssi: 1927
* 1 Itä-Länsi-ottelu: 1932

## Lähteet
* 
* http://mrasilainen.com/scripts/W_IL_vuosi.php?vuosi=1932

### Viitteet
Kyi apso

**Kyi apso** on tiibetiläinen koirarotu. Sen toinen nimitys *Kinnaur Sheepdog* on hieman harhaanjohtava, sillä Kinnaurin alue kuuluu Intiaan. 

## Ulkonäkö
Rotu muistuttaa jonkin verran tiibetinmastiffia, joskin sillä on tätä pörröisempi pää, pidemmät korvat, hoikempi rakenne ja pidemmät raajat. Häntä on ylös kiertyvä. Karvapeite muodostaa kuonossa parran. Väritys on tavallisesti musta vaalein merkein, vaikka muitakin vaihtoehtoja esiintyy. Säkäkorkeus on n. 65 cm ja paino n. 36 kg.

Nimensä mukaisesti rotu on todella karvainen, ja sillä on pitkänomainen runko. Korvat ovat riippuvat. Eturaajat ovat takaraajoja lyhyemmät.

## Luonne ja käyttäytyminen
Kyi apso on itsenäinen, itsepäinen, erittäin älykäs, energinen, ketterä ja atleettinen. Se on vieraita kohtaan aggressiivinen ja vaatii huolellisen koulutuksen jotta sen syvään juurtunutta puolustusviettiä reviiriään kohtaan voidaan kontrolloida. Se ilmoittaa tunkeilijoista syvällä, sointuvalla haukulla.

## Alkuperä
Kyi apso on kotoisin Tiibetin syrjäiseltä alueelta, erityisesti Kailasvuoren ylätasangolta, ja on alkuperältään muinainen. Sitä käytetään ensisijaisesti asumusten vartiointiin, mutta tarvittaessa myös eläinlaumojen puolustamiseen.

Kyi apso oli Tiibetin ulkopuolella tuntematon ennen vuotta 1937, jolloin tutkimusmatkailija Frederick Marshman Baileyn vaimo Irma pani merkille erään yksilön, joka kuului 13. Dalai Lamalle, ja otti siitä valokuvan. Seuraavan kerran rodusta kuultiin länsimaissa 1970-luvulla, jolloin Luoteis-Nepalissa olleet amerikkalaiset kenttätyöntekijät huomasivat joitain yksilöitä, joita vietiin rajan yli. Seuraavien vuosien aikana toiset amerikkalaiset kenttätyöntekijät onnistuivat etenemään Kailasvuorelle, mistä he hankkivat kolme kyi apson pentua - uroksen ja kaksi narttua.

1990-luvulle mennessä yhteensä kuusi rodunedustajaa oli viety Yhdysvaltoihin. Kantapopulaatio lisääntyi onnistuneesti, ja populaation koko alkoi kasvaa tasaisesti. Lopulta perustettiin paikallinen rotujärjestö.

### Etymologia
*Kyi* tarkoittaa koiraa ja *apso* karvaista.

## Lähteet
Klaus Karvonen

**Klaus Johannes Karvonen** (6. syyskuuta 1911 Helsinki – 29. elokuuta 1954 Riihimäki) oli suomalainen pesäpalloilija.

Voimistelunopettaja Klaus Karvonen oli Riihimäen Pallonlyöjäin perustajajäsen ja hallitsi sekä lyöntipelin että polttajan taidot. Suomen mestaruuden *Klasu* voitti 1933 ja kolmesti hän oli voittamassa hopeaa. Itä-Länsi -ottelussa Karvonen esiintyi viisi kertaa 1932-39. Myös hänen veljensä Valfrid kuului RPL:n edustusmiehistöön.

Klaus Karvonen toi eniten juoksuja vuosien 1931 ja 1932 SM-sarjassa.

## Saavutukset
### Pelaajana
* 1 SM-kulta: 1933
* 2 SM-hopeaa: 1931, 1932
* 3 SM-pronssia: 1928, 1937, 1947
* 5 Itä-Länsi-ottelua: 1932, 1933, 1937-1939

## Lähteet
* 
* http://mrasilainen.com/scripts/W_IL_vuosi.php?vuosi=1932

### Viitteet
Cessnockin metroasema

**Cessnock** on Glasgow'n metron asema Cessnockin kaupunginosassa lähellä Clyde-joen rantaa. Asema on avattu muun metrojärjestelmän tavoin vuonna 1896 ja uudistettu 1970-luvun lopulla. Se on Kelvinhallin lisäksi järjestelmän ainoa asema, jonka alkuperäinen sisäänkäyntirakennus on edelleen käytössä. Asemalle ei myöskään ole asennettu liukuportaita.

Cessnockin aseman lähellä sijaitsevat muun muassa Glasgow Science Centre ja Scottish Exhibition and Conference Centre (SECC). Lisäksi lähistöllä ovat BBC Scotlandin ja STV:n studiot.

## Lähteet

## Aiheesta muualla
Gaddinmastiffi

**Gaddinmastiffi** (*Gaddi Kutta*) on intialainen koirarotu. Se on vuoristokoira, joka on alun perin Pohjois-Intiasta, varsinkin Himalajan seudulta.

## Ulkonäkö
Urosten säkäkorkeus on 55,5-78,5 cm ja paino 40-45 kg; nartuilla vastaavat mitat ovat 50,5-71 cm ja 35-40 kg. Karvapeite on lyhyt, mutta tavallista pidempää karvaa esiintyy reisissä ja hännänpäässä; talvisin karvapeite kasvaa pidemmäksi. Vatsan seutu on väriltään valkoinen. Rotu on siro, nopea ja ketterä.

## Alkuperä
Rotu on jalostettu Jamuna Khaderin alueen villikoirista. Meerutista kotoisin ollut Asuran kuningas Mahidant liittyy sen historiaan. 

## Lähteet

## Aiheesta muualla
* MolosserDogs.com Gaddi Kutta (with pictures)
* Tibetan Mastiff website - contains comparision between the Tibetan Mastiff and Gaddi Kutta 
* A dog with a military mission - Article from The Hindu newspaper 
* The Gaddi Mastiff (with photos of adult dog and puppies)
Cape Coast

**Cape Coast**, fanteksi *Oguaa*, on kaupunki Ghanassa. Se on Centralin hallintoalueen pääkaupunki. Kaupungin tunnus on rapu.

Kaupungissa oli vuonna 2000 asukkaita 82&nbsp;291.

Portugalilaisten hallitessa kaupunkia sen nimi oli Cabo Corso. Englannin vallan aikaan sen nimeksi tuli Cape Coast. Kaupunkiin perustettiin Cape Coastin yliopisto vuonna 1962. Se toimi aluksi Ghanan yliopiston alaisena collegena (korkeakouluna), mutta itsenäistyi lokakuussa 1971.

## Lähteet

## Aiheesta muualla
Eddy Maillet

**Eddy Allen Maillet** (19. lokakuuta 1967, Seychellit) on seychelliläinen jalkapallotuomari. Maillet on tuominnut mm. Etelä-Afrikan MM-kilpailuissa sekä useissa Afrikan sisäisissä kilpailuissa. Hän puhuu englantia, kreolia ja ranskaa. Hän tuomitsi ensimmäisen kansainvälisen ottelun Mosambikin ja Madagaskarin välillä kesäkuussa 2001.

## Lähteet
Volcher Coiter

**Volcher Coiter**, myös Coyter tai Koyter (1534 Groningen, Alankomaat – 2. kesäkuuta 1576 Brienne-le-Château) oli alankomaalainen tiedemies, joka tutki eläinten anatomiaa ja perusti vertailevan osteologian tutkimushaaran.

Coiter opiskeli Italiassa ja Ranskassa aikansa kuuluisien opettajien, muun muassa Ulysses Aldrovandin, Gabriele Falloppion, Bartolomeo Eustachin ja Guillaume Rondeletin johdolla. Vuonna 1569 Coiter nimitettiin Nürnbergin kaupunginlääkäriksi. Hän osallistui kenttälääkärinä Ranskaa vastaan käytyyn sotaan Johann Kasimirin joukoissa, ja kuoli Champagnessa armeijan vetäytymisvaiheessa.

Coiter suoritti 1570-luvulla kokeita kananpojilla. Hän seurasi päivittäin kanan alkion kehitystä munassa, ja kuvasi tarkasti munahampaan ja alkiolevyn rakenteen, sekä koko alkionkehityksen prosessin. Tutkimus oli aikanaan vallankumouksellinen, koska Coiter kuvaili vain sen, minkä omin silmin näki, eikä antanut Aristoteleen ajoilta periytyvien ennakkoluulojen sokaista itseään.

Coiterin julkaisuja ovat *Externarum et Internarum Principalium Humani Corporis Partium Tabulae* (1573) ja *De Avium Sceletis et Praecipius Musculis* (1575). Hän luokitteli linnut niiden muodon ja ruumiinrakenteen mukaan, ja kehitti varhaisen kaksijakoisen luokittelun. Coiter kuvasi ensimmäisenä aivokalvontulehduksen.

## Lähteet
* Birkhead, Tim 2009: Lintujen viisaus. Lintutieteen kuvitettu historia. - readme.fi, Gummerus, Jyväskylä.
Arvo Lukala

**Arvo Hjalmar Lukala** (vuoteen 1936 **Lundén**, 17. heinäkuuta 1903 Turku – 2. marraskuuta 1956 Turku) oli suomalainen taidemaalari, mainospiirtäjä ja graafikko. Lukala teki öljyväri- ja guassimaalauksia, piirustuksia ja grafiikkaa. Hän oli Pro Arte -taiteilijaryhmän jäsenenä.

Lukalan tuotantoon kuuluu Aleksis Kiven kuvituksia, mainoksia, sarjakuvia ja heraldiikkaa. Hänen töitään oli ensi kertaa esillä Turussa 1925.

Arvo Lukalan poikia ovat lavastaja Juha Lukala sekä muotisuunnittelija ja kuvataiteilija Esa Lukala.

## Lähteet

## Aiheesta muualla
*
Centralin hallintoalue (Ghana)

**Central** on yksi Ghanan kymmenestä hallintoalueesta.  Se sijaitsee Atlantin rannalla toisin kuin esim. Ashanti. Hallintoalueen pääkaupunki on Cape Coast. 

## Piirikunnat

Central jakautuu 17 piirikuntaan, ne ovat:

* Abura/Asebu/Kwamankese District
* Agona East District
* Agona West Municipal District
* Ajumako/Enyan/Essiam District
* Asikuma/Odoben/Brakwa District
* Assin North Municipal District
* Assin South District
* Awutu-Senya District
* Cape Coast Metropolitan District
* Effutu Municipal District
* Gomoa East District
* Gomoa West District
* Komenda/Edina/Eguafo/Abirem Municipal District
* Mfantsiman Municipal District
* Twifo/Heman/Lower Denkyira District
* Upper Denkyira East District
* Upper Denkyira West District 

## Lähteet

## Aiheesta muualla